Siden torsdag morgen har to syriske flygtninge, 28-årige Khaled Muhammad Ali fra Damaskus og 27-årige Ali Jamal Al Abood fra byen Idleb, slået sig ned foran Hørsholm Rådhus. De har tømt de hotelværelser, som de hver især bor i, og har slået sig ned foran rådhuset i protest mod de boliger, som kommunen har anvist dem.

Her har de tænkt sig at blive, indtil de får deres boligønske opfyldt. Uden at tage andet end væske til sig.



Intet privatliv

Khaled og Ali har været i Danmark i et års tid og bor lige nu midlertidigt på et hotel uden for Hørsholm Kommune.

Men i næste uge kommer de to mænds koner til landet.

Når de har valgt at sultestrejke, så er det i protest mod de midlertidige boliger, som der har fået anvist af Hørsholm Kommune.

"De er beregnet til enlige mænd, ikke til par som os. Der er ikke plads til privatliv," mener de to syriske flygtninge.



Tilkaldte politiet

De fortæller til Ugebladet, at de ikke føler, at Hørsholm Kommune lytter til dem og oplyser, at kommunen har tilkaldt politi for at få dem fjernet.

Det bekræfter Anja V. Johansen, der er leder af Hørsholm Kommunes integrationsindsats.

"Det er korrekt. Politiet har henstillet til dem at opholde sig uden for rådhusgrunden og tage imod kommunens boligtilbud," oplyser Anja V. Johansen og tilføjer:

"Selv om de sidder herude, kan kommunen ikke opfylde deres boligkrav. Vi har ikke de boliger, som de efterlyser," siger Anja V. Johansen til Ugebladet.

Hun oplyser i øvrigt, at de boliger, Khaled og Ali midlertidigt skal bo i med deres koner, er velegnede til formålet.

"Værelserne er efter vores opfattelse store nok og faciliteterne er der. Der er eget bad og toilet på værelserne og et delekøkken," oplyser hun.

HUSK at skrive dit fulde navn, når du kommenterer på en artikel og at overholde Ugebladets retningslinjer for god debat. Hilsen Ugebladets redaktion.

